वैसे, देखा जाए तो रिश्तों की राजनीति करने और राजनीति के जरिए रिश्तों को सत्ता में सजाने के लिए मुलायम सिंह के मुकाबले करुणानिधि कई गुना ज्यादा मजबूत हैं। पूरे कुनबे के कई सारे लोग राजनीति में अहम पदों पर रहे हैं। इसीलिए कहा जा सकता है कि तमिलनाडु के विधानसभा चुनावों में लगातार दूसरी बार डीएमके की कब्र नहीं खुद गई होती तो रिश्तों की रोशनी में राजनीति करनेवाले करुणानिधि की आज की कहानी कुछ अलग होती। साथ ही उनके रिश्तेदारों की राजनीति के मायाजाल की महिमा भी और मुखरित हो रही होती। राजनीति के दंगल में धोबीपछाड़ के लिए मुलायम की तरह ही करुणानिधि भी बहुत कुख्यात किस्म तक लोकप्रिय रहे हैं। पर, जयललिता के जयकारे की ज्वाला में झुलसे करुणानिधि की कुछ दिन पहले की कहानी देखे, तो वे रिश्तेदारों को बचाने की गुहार लगाते फिर रहे थे। ज्यादा सही कहें, तो अपनी जेल जा चुकी केंद्रीय मंत्री रही बेटी कनीमोई को बचाने के लिए दया की भीख मांगते करुणानिधि को देश ने कई दरवाजों पर देखा है। आप तो ऐसे ना थे अन्ना…। मगर क्या करें, रिश्तों की रवायत में मजबूरियों का मायाजाल भी बहुत मजबूत हुआ करता है। इसीलिए, तमिलनाडु में मुख्य विपक्षी पार्टी द्रविड़ मुनेत्र कड़गम यानी डीएमके के अध्यक्ष एम करुणानिधि ने बेटे एमके स्टालिन को अपना कार्यकारी अध्यक्ष घोषित किया है। वैसे, करुणानिधि बहुत साल पहले ही उन्हें अपना उत्तराधिकारी घोषित कर चुके थे। लेकिन औपचारिक नियुक्ति अब जाकर हुई है। स्टालिन 63 के हो गए हैं और उन्होंने बहुत भारी मन से यह जिम्मेदारी स्वीकार करने की बात कही है।